Mange løvfrosker legger eggene sine i små dammer slik det er vanlig hos de fleste frosker, men noen av dem legger eggene sine i trær. Noen regnskogsarter bruker og andre planter som danner en liten vannpytt mellom bladene. Andre arter legger eggene direkte i vegetasjonen over dammer og elver, slik at rumpetrollet kan skli ned fra bladet og ned i dammen når de klekker. Noen få arter legger egg i bekker og elver med ganske sterk strøm. Rumpetrollene hos slike arter har en uvanlig tilpasning der munnen fungerer som sugekopp og lar dem feste seg til steiner slik at de ikke skylles ned med strømmen. Flere av artene pisker opp skumreir av et proteinholdig sekret fra kloakken, og legger eggene sine der. Reirene festes til vegetasjon over vann og elver. Etter hvert som rumpetrollene klekker, tar de seg ut av skumreiret og faller ned i vannet under. En uvanlig bruk av slike reir finnes hos enkelte søramerikanske løvfrosker, der hunnen bærer med seg skumreiret med eggene på ryggen til vel etter at rumpetrollene har klekket.